**ЗАКОН ЗА ИЗМЕНЕНИЕ И ДОПЪЛНЕНИЕ**

**НА**

**ЗАКОН ЗА ТУРИЗМА**

(в сила от 26.03.2013 г., обн. ДВ. бр.30 от 26 Март 2013г., изм. ДВ. бр.68 от 2 Август 2013г., изм. и доп. ДВ. бр.109 от 20 Декември 2013г., изм. ДВ. бр.40 от 13 Май 2014г., изм. ДВ. бр.9 от 3 Февруари 2015г., доп. ДВ. бр.14 от 20 Февруари 2015г., изм. ДВ. бр.79 от 13 Октомври 2015г., изм. и доп. ДВ. бр.20 от 15 Март 2016г., изм. ДВ. бр.43 от 7 Юни 2016г., изм. ДВ. бр.59 от 29 Юли 2016г., изм. и доп. ДВ. бр.75 от 27 Септември 2016г., изм. ДВ. бр.58 от 18 Юли 2017г., изм. ДВ. бр.85 от 24 Октомври 2017г., изм. ДВ. бр.96 от 1 Декември 2017г., изм. и доп. ДВ. бр.37 от 4 Май 2018г., изм. и доп. ДВ. бр.77 от 18 Септември 2018г., изм. и доп. ДВ. бр.86 от 18 Октомври 2018г., изм. ДВ. бр.17 от 26 Февруари 2019г., изм. ДВ. бр.60 от 30 Юли 2019г., изм. и доп. ДВ. бр.100 от 20 Декември 2019г., доп. ДВ. бр.13 от 14 Февруари 2020г., изм. и доп. ДВ. бр.17 от 25 Февруари 2020 г., изм. ДВ. бр.21 от 13 Март 2020г., изм. ДВ. бр.60 от 7 Юли 2020г., изм. и доп. ДВ. бр.21 от 12 Март 2021г., изм. ДВ. бр.102 от 23 Декември 2022 г., доп. ДВ. бр.56 от 30 Юни 2023г., изм. ДВ. бр.80 от 19 Септември 2023г., изм. ДВ. бр.102 от 8 Декември 2023 г., доп. ДВ. бр.106 от 22 Декември 2023 г. , изм. ДВ. бр.41 от 10 Май 2024г.)

§ 1. В чл. 9 се правят следните изменения:

1. в ал. 1 се отменя т. 1;
2. ал. 3 се отменя;

§ 2. Чл. 61 се отменя и се заменя с нов чл. 61, както следва:

„Чл. 61. (1) Туроператорската и туристическата агентска дейност подлежат на регистрация и контрол от държавата, с цел защита и гарантиране сигурността и правата на потребителите на туристически услуги, както и с цел предотвратяване възникването на опасност от увреждане на държавни и обществени интереси в туризма.

(2) Лице със седалище в Република България има право да извършва туроператорска и/или туристическа агентска дейност на територията на Република България само след съответната регистрация за дейността, осъществена по реда и при условията на този закон и актовете по неговото прилагане. Лице, което няма валидна и действаща регистрация за съответната дейност, регламентирана от този закон, няма право да извършва дейността.

(3) Освен да е регистрирано за извършване на дейност като туроператор от категория А, за да има право да извършва дейността съответното регистрирано за извършване на тази дейност лице следва да изпълнява точно изискванията на националната обезпечителна схема по този закон, да внася дължимите вноски в Гаранционния фонд и да осигурява други изискуеми и допустими обезпечения към потребителите на туристически услуги и/или към Гаранционния фонд, в съответствие със закона и с актовете по неговото прилагане.

(4) За извършване на туроператорска дейност от категория А на територията на Република България по реда и при условията на този закон може да е регистрирано само лице, което:

1. е акционерно дружество или дружество с ограничена отговорност с капитал не по-малко от пет хиляди лева, съответно еднолични такива, по смисъла на Търговския закон, с вписан предмет на дейност само туроператорска дейност от категория А и друга дейност като туроператор и/или туристически агент.

2. разполага с помещение и/или с онлайн платформа за извършване на дейността и членовете на управителните му органи и персонала му отговарят на изискванията на този закон и актовете по неговото прилагане;

3. не се намира в производство по ликвидация и по отношение на него няма открито и висящо производство по несъстоятелност;

4. няма установени с влязъл в сила акт задължения за [данъци](https://e-ciela.net/specializirani-produkti/38-siela-schetovodstvo.html?utm_source=lex.bg&utm_medium=laws&utm_campaign=lex_context&utm_id=1) и задължителни осигурителни вноски, включително и за лихви по тях, освен когато компетентният орган е допуснал разсрочване или отсрочване на задълженията;

5. не е свързано лице с търговец, чиято регистрация за извършване на туроператорска и/или туристическа агентска дейност е била заличена, с изключение на случаите на заличаване по искане на регистрираното лице.

6. притежава и поддържа регистриран и валиден персонален профил в Системата за сигурно електронно връчване, администрирана от Министерство на електронното управление.

(5) За извършване на туроператорска дейност от категория Б по този закон може да бъде регистрирано лице, което е търговец по смисъла на Търговския закон и отговаря на изискванията по ал. 4, т. 3, 4, 5 и 6 по-горе.

(6) За извършване на туристическа агентска дейност на територията на Република България по реда на този закон може да бъде регистрирано само лице, което е търговец по смисъла на Търговския закон и отговаря на изискванията по ал. 4, т. 2, 3, 4, 5 и 6 по-горе.

(7) За да може лице по ал.4 или ал.5 по-горе да бъде регистрирано и да извършва съответната дейност като туроператор от съответната категория по ал. 4 или 5 и/или като туристически агент по ал.6, физическото лице – едноличен търговец или физическото лице-собственик на повече от половината от дяловете или акциите в капитала на съответното търговско дружество и членовете на управителните и на контролните му органи, трябва да отговарят на следните изисквания:

1. да не са осъждани на лишаване от свобода за умишлено престъпление от общ характер, освен ако са реабилитирани;

2. да не са лишавани от право да заемат материалноотговорна длъжност;

3.през последните три години преди определената от съда начална дата на неплатежоспособността или свръхзадължеността да не са били членове на управителен или на контролен орган или неограничено отговорни съдружници в дружество, за което е открито производство по несъстоятелност, или в прекратено поради несъстоятелност дружество, ако са останали неудовлетворени кредитори.

(8) Регистрацията на лицата по ал. 4 и ал.5 се извършва от министъра на туризма или от оправомощено от него длъжностно лице, чрез вписване в съответния Регистър на туроператорите и/или на туристическите агенти – част от [Националния туристически регистър](http://ntr.tourism.government.bg/). Регистърът/регистрите е/са публичен/и.

(9) Вписването в регистъра е за следните дейности, които регистрираното за съответната дейност лице придобива право и може да извършва по реда и при условията по този закон и актовете по неговото прилагане, а именно:

1. само за туроператорска дейност от категория А;

2. само за туроператорска дейност от категория Б;

2. само за туристическа агентска дейност;

3. за туроператорска дейност от съответна категория по т. 1 и/или т.2 по горе и за туристическа агентска дейност.

(10) На вписаните в регистъра по ал. 8 лица министърът на туризма или оправомощено от него длъжностно лице издава удостоверение за регистрация, като вписаните в съответния регистър лица могат да извършват само дейностите, за които са били надлежно регистрирани, съобразно ал. 9. При противоречие между вписаните в регистъра обстоятелства и данни и посочените в удостоверението такива, до доказване на противното за вярно се приема вписаното в съответния регистър,

(11) Министърът на туризма може да регламентира допълнителни изисквания към лицата по ал. 4, ал.5 и ал. 6 по-горе за и във връзка с извършването на дейността им.

§ 3. Чл. 62 се отменя и се заменя с нов чл. 62, както следва:

Чл. 62. (1) Освен от лицата, регистрирани по реда и при условията на този закон, дейност като туроператор и туристически агент в Република България може да извършват при условията на правото на установяване или на свободата на предоставяне на услуги и лица от други държави-членка, които имат право и/или разрешение да извършват съответната дейност в държавата по своя произход (седалище), като ако съответното лице извършва туроператорска дейност от категория А, то следва да осигурява и защита на потребителите на пакетни туристически услуги срещу негова несъстоятелност като организатор на пакетни туристически пътувания в съответствие с националните разпоредби на държавата-членка, в която е установено.

(2) В случаите по ал.1 съответното лице уведомява предварително министъра на туризма по реда на този раздел, като ако дейността при условията на свободно предоставяне на услуги или право на установяване се извършва за първи път на територията на Република България, уведомяването следва да се извърши в срок най-малко три месеца преди започването на дейността. Заедно с уведомлението лицето следва да представи данните и документите по чл. 63, ал.3.

(3) Информация за лицата по ал. 1 и за срока на предоставяне на услугите при условията на свободно предоставяне на услуги или право на установяване се публикува в отделен модул в регистъра на туроператорите и туристическите агенти, по ред и при условия, уредени в наредба на Министерския съвет.

§ 4. В чл. 63 се правят следните изменения:

1. в текста на ал.1 думите „ ал. 2, т.14“ след думите „чл. 61“ се отменят и се заменят с думите „ал. 4 , ал.5 и ал.6 “; след думите „туроператорска дейност“ се добавят думите „категория А, туроператорска дейност категория Б и/или дейност като туристически агент“ а след думите „по електронен път“ се добавят думите „Заявлението може да бъде подадено за една или повече дейности, като вписването се извършва за заявената дейност или дейности, за които лицето отговаря на съответните изисквания. Когато заявлението е за вписване на лице за извършване на туроператорска дейност от категория А, то може да се подаде и чрез Туристическия гаранционен фонд, по ред и при условия, регламентирани в наредба на Министерски съвет .

2. В ал. 1, т.1 се правят следните изменения:

А) в буква „б“ се отменят думите „включително по законодателството на друга държава - членка на Европейския съюз, и на държава - страна по Споразумението за Европейското икономическо пространство, или на Конфедерация Швейцария“;

3. в ал. 1, т.1, буква „ж“ думите „че не е бил търговец, обявен в несъстоятелност, и не се намира в производство по несъстоятелност или ликвидация“ се отменят и се заменят с думите „че по отношение на него няма открито производство по несъстоятелност или ликвидация и че същото не се намира в производство по несъстоятелност или ликвидация;“

Б) в буква „з“ след думите „правото на заявителя да“ се добавят думите „разполага с помещението и да“, а думите „удостоверяващ собствеността на интернет адреса в съответния домейн“ се заменят с думите „удостоверяващ собствеността му и/или съответните негови права да разполага с уеб (интернет) адреса, респективно със съответния домейн“;

В) създава се нова подточка „и“, със следното съдържание (текст): „данни за персоналния профил на лицето в Системата за сигурно електронно връчване, администрирана от Министерство на електронното управление.“

3. В ал.1, т.2 се правят следните изменения:

А) навсякъде в буква „а“ думите „ал. 3“ след думите „чл. 61“ се заменят с думите „ал.6“

Б) буква „в“ се отменя;

В) в буква „г“ след думите „изрично пълномощно“ се добавят думите „с нотариална заверка на подписа на упълномощителя“;

Г) буква „д“ се отменя.

4. досегашният текст на ал. 2 се заличава и се заменя със следния текст: „Ако дейността ще се извършва само по електронен път, в заявление-декларацията се декларират най-малко обстоятелствата по ал. 1, т. 1, с изключение на тези буква "в" и се прилагат документите по ал. 1, т. 2, с изключение на тези по буква "г“".

5. В ал. 4 след думите „За вписване“ се добавят думите „на необходимата информация“, думите чл. 61, ал.2, т.2“ се заменят с думите „чл. 62“, след думата „подават“ се добавят думите „заедно и в срока на уведомлението по чл. 62, ал.2“, след думите Министъра на туризма“ се добавя съюзът „и“, а след думите „агентска дейност“ се добавят думите „на територията на Република България“;

6. в ал. 4, т.1 след думите „букви "в", "г" и "з"“ се добавят думите „и се посочват всички необходими идентификационни данни на лицето, в това число касаещи регистрацията и актуалния му статут като юридическо лице в съответната държава, придружени с информация как и къде тези обстоятелства могат да бъдат проверени;“

7. в ал. 4 се отменя т.2, като се заменя с нова т. 2 със следното съдържание

„2. декларация или когато е възможно копие на документ, удостоверяващ правото му да извършва съответната туристическа дейност съгласно законодателството на съответната държава - членка на Европейския съюз и/или посочване на нормативен акт и на съответно правно основание, по силата на което заявителят има право да извършва дейността, съгласно приложимото по отношение на него право на държавата по произход;

8. в ал. 4 се създава нова т.3, със следното съдържание:

„3. ако е туристически организатор, по смисъла на Директива (ЕС) 2015/2302 на Европейския парламент и на Съвета от 25 ноември 2015 година относно пакетните туристически пътувания и свързаните пътнически услуги,данни и документи, изясняващи и удостоверяващи вида и обема на защитата на потребителите на пакетни туристически услуги по смисъла на посочената директива както и информация как и къде свързаните с така предоставяната от лицето защита данни и обстоятелства могат да бъдат проверени.“

9. В ал. 7 думите „ал. 6“ се заменят с „ал.4“

10. в ал. 8 след думите „се установяват служебно“ се добавят думите „когато това е възможно и/или публично достъпно“.

§ 5. В чл. 64 след думите „стажа“ се добавят думите „на членовете на управителните органи и“, след думите „осъществяването на туристическата“ се добавят думите „агентска или туроператорска“, след думата „дейност“ се добавят думите „и други изисквания, свързани с осъществяването на дейността“, а думата „определят“ преди думите „с наредба“ се замества с думата „регламентират“.

§ 6. В чл. 65 се правят следните изменения:

1. В ал.1 думите „ал.1“ след думите „чл. 62“ се заличават, след думата „уведомяват“ се добавят думите „със заявлението декларация по чл. 63, ал.4“, а думите „предварително чрез писмена декларация“ се заличават;

2. Ал. 2, ал.3 и ал. 4 се отменят;

3. Ал. 5 става нова ал. 2 и се изменя, както следва:

„В случай, че липсва подадена информация или документ по чл. 62, чл. 63, ал.4 или чл. 65, ал.1, лицето се уведомява писмено за отстраняване на непълнотата не по-късно от седем дни от датата на получаване на уведомлението по ал. 1, като до отстраняване на непълнотата в уведомяването и документите по чл. 62, чл. 63, ал.4 или ал.1 по-горе, лицето не може да предоставя туроператорски и туристически агентски услуги на територията на Република България.

§ 7 В чл. 66 се правят следните изменения:

1. В ал. 1, във второто изречение, думите „чл. 63 и не е налице някое от обстоятелствата“ се заменят с думите „и удостоверяват изискуемите обстоятелства по този закон, Министърът на туризма се произнася в посочения срок с акт за извършване на регистрацията“, а думите „те се представят за разглеждане от ЕКРТТА“ се заличават. Третото изречение се заличава, като се заменя със следното ново изречение: „Когато заявлението е за вписване на лице за извършване на туроператорска дейност от категория А, становище по него предоставя и Туристическия гаранционен фонд, по ред и при условия, регламентирани в наредба на министъра“

2. В ал. 2 третото и четвъртото изречение се заличават, като се добавя ново изречение, със следното съдържание: “Когато заявлението е за вписване на лице за извършване на туроператорска дейност от категория А, посоченото уведомяване на заявителя може да се извърши и чрез Туристическия гаранционен фонд, по ред и при условия, регламентирани в наредба на министъра на туризма. “

3. В ал. 3 думите „въз основа на предложението на ЕКРТТА“ се заличават.

4. В ал. 4, т. 4 се изменя и става, както следва: „при несъответствие с приложимите изисквания за регистрация по този закон и актовете по неговото прилагане, съответно, при липса на регламентираните от чл. 61 предпоставки и/или при наличие на обстоятелства, чиято липса е условие за регистрацията, съобразно посоченото по-горе и/или при неотстраняване на непълнотите и/или нередовностите в заявлението-декларация и изискуемите документи в срока по ал.2“

5. В ал. 6 след думата „регистрация“ се добавят думите „и в срок до 5 дни“, а думите „и издава удостоверение за регистрация“ се заличават

§8. Чл. 67 се отменя и се заменя със следния нов чл. 67, а именно:

„Чл. 67. (1) За да има право да извършва дейността и с оглед изпълнението на изискването по чл. 61, ал.3, съответното регистрирано за извършване на туроператорска дейност от категория А в допълнение следва, в съответствие с този закон и актовете по неговото прилагане и като задължителни условия за започване и извършване на дейността:

1. да подаде и текущо да подава в Туристическия гаранционен фонд справките и документите, изискуеми по този закон и актовете по неговото прилагане, с оглед определяне на дължимите от него вноски във фонда и допустимите обезпечения на дължимата към потребителите защита срещу несъстоятелност на туроператори;

2. да изпълни и текущо да изпълнява точно изискванията на националната обезпечителна схема по този закон, като внесе и внася дължимите вноски в туристическия гаранционен фонд и осигури и през целия период на дейността без прекъсване да осигурява изискуемите обезпечения към потребителите на туристически услуги и/или към Гаранционния фонд, в съответствие със закона и с актовете по неговото прилагане, в това число приложимите наредби и актове на Министъра на туризма и Правилника на фонда.

(2) Удостоверението за регистрация на туроператора от категория А се издава и предоставя на заявителя или на упълномощен от него представител след изпълнение на изискванията по-горе, което се контролира и удостоверява от Туристическия гаранционен фонд, по ред и при условия, регламентирани в наредба на министъра.“

§ 9 Чл. 68 се изменя, както следва:

1. В ал. 2 думите „освен в случаите по ал. 3“ се заличават.

2. Ал. 3 и ал.4 се отменят.

3. В ал. 5 след думите „промяна в“ се добавят думите „ данните и/или“, а след думите „заявление декларация до министъра на туризма“ се добавят думите „за променените данни и/или обстоятелства, както“;

4. Ал. 7 се отменя;

5. В ал. 8 след думите „отрази промяната“ се добавят думите „в обстоятелствата, като неотстраняването на нередовностите в срок се счита за неизпълнение на задължението за заявяване на промени в обстоятелства, произтичащо от този закон и актовете за неговото прилагане.“

§10. Чл. 69 се изменя, както следва:

1. Текстът на ал.1 се заличава изцяло и се заменя със следния текст:„Удостоверението за регистрация се издава и предоставя на траен носител, по ред, по начин и във формат, допълнително регламентирани в наредба на Министъра на туризма.“

2. Ал. 2 се отменя.

§11. В чл. 70, ал. 2 думите „По мотивирано предложение на ЕКРТТА“ се заличават, като:

1. в ал. 2, т.1 след думите „данни или“ се добавя думата „неистински“, а след думата „документи“ се добавя запетая и думите „в това число“;

2. В ал. 2, т.5 след думите „е издало“ се добавят думата „неистински“, а след думите „документ“ се добавят думите „или документ“, а думите в края на изречението „когато това е установено по съдебен ред“ се заличават.

3. т. 6 на ал. 2 се отменя. 6. извършва дейност без валидна застраховка по чл. 97, ал. 1;

4. в ал. 2, т. 7 след думите „или на“ се добавят думите „подзаконов акт по неговото прилагане“, а думите „наредбата по чл. 79, ал. 5“ се заличават;

5. в ал. 2 т 11 се отменя

6. в ал.2, т.12 след думите „ да отговаря на“ се добавят думите „съответните за него“, след думата „изисквания“ се добавят думите „по този закон и актовете по неговото прилагане“, а думите „както следва“ и текстовете на следващите ги букви а) и б) на посочената т.12 се заличават изцяло.

§12. В чл. 79:

1. В ал.1 след думите „реда за“ се добавят думите „предлагане, продажба и“, а след думите „туристически услуги“ се добавят думите „на и към крайни потребители - пътуващи, в това число сключването и изпълнението на съответните договори.

2. В ал. 4 се добавя т. 4, със следния текст:

„Набор от туристически услуги или туристически пакети, които се предлагат и/или продават от туроператори от категория Б на туроператори от категория А, с оглед включването им в туристически пакети по ал.2, предлагани, продавани и осъществявани от страна на последните на и към пътуващи - крайни потребители.“

§13. В чл. 79а, ал. 2 думата „две“ се заменя с думата „пет“.

§14. В чл. 82 се правят следните изменения:

1. В ал.1, след думата „туроператор“ се добавят думите „от категория А“

2. В ал.1 досегашният текст на т. 8 се заличава и се заменя със следния текст: „информация за обезпеченията по гаранционната схема за обезпечаване на вземанията на потребителите при несъстоятелност на търговеца-туроператор категория А, в това число за наличие на договор за банкова гаранция и/или застраховка по раздел ІІІ по-долу, с посочване на банката или застрахователя, застрахователната и/или гарантираната по банковата гаранция сума, номерът и датата на застрахователната полица/договор и периодът на неговата валидност и/или периодът на валидността на банковата гаранция“

2. В ал.2 след думите „ по телефон“ се добавят думите „ онлайн или чрез други средства за комуникация от разстояние,“ а след думата „пътуващия“ се добавят думите „на траен носител“

§15. В Чл. 84 се правят следните изменения:

1. В ал. 1, след думите „договор за туристически пакет“ се добавят думите „сключен от туроператор категория А с потребител-пътуващ“.
2. В ал 1, т.3, след думите „ и информация за“ се добавят думите „обезпеченията по гаранционната схема за обезпечаване на вземанията на потребителите при несъстоятелност на търговеца-туроператор от категория А, в това число за наличие на банкова гаранция или на застраховка по раздел ІІІ по-долу, с посочване на банката или застрахователя“, думите „застрахователен сертификат, удостоверяващ наличието на договор за застраховка по чл. 97, ал. 1 или 2, в която задължително се посочват застрахователното покритие“ се заличават, а след думата „полица“ се добавя „договора за застраховка и периодът на неговата валидност“;

2. В ал. 1, т. 4 след думата “ефикасна“ се поставя запетая и се добавят думите“ спешна, удобна, незабавна и постоянно достъпна“, след думата туроператора“ се добавя думата „за“, думата „търси“ се заменя с „потърси“, а след думите „да подаде“ се добавят думите „изявление или искане или“;

3. В ал. 3 след думите „предоставя на пътуващия“ се заличават думите „екземпляр от“ , а след думата „договора“ се заличават думите „или потвърждение за сключване на договора„

4. В ал. 6 след думата „търговеца“ се заличават думите „за създаването на туристически пакет“.

5. В ал. 8 след думата „необходимите“ се добавят думите „данни и“, а след думата „пристигането“ се добавят думите „както и друга необходима информация, с оглед ползването на услугите, включени в пакета.“

§16. В Глава седма Раздел ІІІ се отменя изцяло и се заменя с нов Раздел ІІІ, както следва:

Раздел ІІІ.

Туристически гаранционен фонд. Обезпечения по обезпечителна схема за потребителите на пакетни туристически услуги и свързани туристически услуги при неплатежоспособност и несъстоятелност на туроператори и търговци, улесняващи предоставянето на свързани туристически услуги. Особени задължения на туроператорите и търговците, които улесняват предоставянето на свързани туристически услуги.

Чл. 97. (1) Дори и да е регистриран за извършване на туроператорска дейност, никой търговец или лице, установено на територията на Република България, не може да извършва туроператорска дейност от категория А без да е изпълнил и текущо да изпълнява задълженията си по този закон и актовете по неговото прилагане, в това число задълженията по този раздел за осигуряване на обезпечения за потребителите на пакетни туристически услуги при неплатежоспособност и несъстоятелност на туроператори, включително за отчетност и за осигуряване на възможности за контрол от страна на Министъра на туризма, в това число, но не само, чрез Туристическия гаранционен фонд и по отношение на платежоспособността и задължеността.

(2) При първоначална регистрация в регистъра на туроператорите, необходимите справки и документи за определяне на задълженията на туроператора от категория А се подават в срок до 7 работни дни от уведомяването за допуснатата регистрация, като определените му задължения се изпълняват в срок до 7 работни дни от уведомлението на туристическия гаранционен фонд към туроператора каква вноска следва да внесе и какви други обезпечения би могъл и/или би следвало да предостави съобразно този закон и актовете по неговото прилагане, съответно в каква пропорция. В случай, че тези задължения не бъдат изпълнени точно и в срок, осъществената първоначална регистрация на съответния търговец за извършване на дейност като туроператор се заличава.

(3) Обезпеченията за потребителите на пакетни туристически услуги при неплатежоспособност и несъстоятелност на туроператори от категория А се предоставят безплатно за пътуващите.

(4) Туроператорът от категория А не може да извършва друга търговска дейност, освен дейност като туроператор от категория Б и/или като туристически агент, след съответната регистрация по реда и при условията на този закон.

(5) Туроператорът от категория А е длъжен да осигури гореща линия за връзка със свой местен представител или със звено за контакт или с друга служба или звено и/или служител/и на туроператора, което да позволи на пътуващия турист да осъществи бърза връзка и да осъществява и поддържа ефикасна спешна, удобна, незабавна и постоянно достъпна комуникация с туроператора, за да потърси и получи съдействие при затруднение и/или при проблем по изпълнение на договора за пакетни туристически услуги и/или да подаде изявление и/или оплакване и/или искане във връзка с установено от него несъответствие в хода на изпълнението на туристическия пакет и/или при други обстоятелства, във връзка с които туроператорът му дължи съдействие или има задължения към него.

Чл. 97а. (1) Всяка защита за потребителите при несъстоятелност на организатор на пакетни туристически пътувания, предоставена от туроператор, съгласно националните разпоредби на държавата членка, в която същият е установен и която съответства приложимото в нея законодателство, се признава за отговаряща на изискванията за осъществяване на дейност като туроператор в Република България, при условията на правото на установяване и правото за свободно предоставяне на услуги.

(2) Туроператорите, туристическите агенти и търговците, улесняващи предоставянето на свързани туристически услуги, които не са установени в държава - членка на Европейския съюз, и които продават или предлагат за продажба туристически пакети или свързани туристически услуги в Република България или които по някакъв начин насочват подобни дейности към Република България, са задължени да отговарят на условията по този закон и да изпълняват по отношение на дейността си, насочена към Република България, съответно регламентираните в този закон и в актовете по неговото прилагане задължения, в това число задълженията за осигуряване на обезпеченията по този раздел за потребителите на пакетни туристически услуги при неплатежоспособност и несъстоятелност на туроператори от категория А, включително за отчетност и за осигуряване на възможности за контрол.

Чл. 97б. (1) Като основен елемент от националната система за защита на потребителите на пакетни туристически услуги при неплатежоспособност и несъстоятелност на туроператори от категория А, по силата и при условията на този закон се създава Туристически гаранционен фонд.

(2) Фондът е юридическо лице със седалище в град София. При условията и по реда на този закон, актовете по неговото прилагане и правилника по ал.5, фондът определя и събира вноски от туроператори категория А, осигурява, гарантира и контролира определянето и внасянето на обезпечителните вноски във фонда и осигуряването на другите допустими и регламентирани обезпечения за потребителите на пакетни туристически услуги при неплатежоспособност и несъстоятелност на туроператори от посочената категория и осъществява други дейности, функции и правомощия, регламентирани в този закон, актовете по неговото прилагане и правилника на фонда по ал.5.

(3) Фондът се освобождава от заплащането на държавни и местни [данъци](https://e-ciela.net/specializirani-produkti/38-siela-schetovodstvo.html?utm_source=lex.bg&utm_medium=laws&utm_campaign=lex_context&utm_id=1) и такси по операциите по отношение на обезпечаването на защитата на потребителите на пакетни туристически услуги, предоставяни от туроператори от категория А, включително, но не само, по отношение на финансирането от държавния бюджет, от вноски на туроператори категория А и от суброгационни претенции за направени от него в полза на потребители разходи, дължими съгласно изискванията на обезпечителната схема срещу несъстоятелност на туроператори, както и по отношение на други приходи, представляващи възстановяване на такива разходи, в т.ч. обезщетения по застраховки, банкови гаранции и/или други.

(4) Сметната палата упражнява финансов контрол върху дейността на фонда, в съответствие със Закона за сметната палата.

(5) Фондът се преобразува, прекратява и ликвидира със закон. Фондът осъществява дейността си по реда на този закон и на актовете по неговото прилагане, както и в съответствие с Правилник за устройството и дейността на фонда, приет от Министъра на туризма.

(6) При ликвидация на фонда и след изплащането на задълженията му остатъкът от неговото имущество преминава в собственост и разпореждане на Министерството на туризма.

(7) Фондът се управлява от управителен съвет, който се състои от петима членове - физически лица, които се определят, както следва:

1. Председателят на управителния съвет и двама членове на управителния съвет се номинират и определят от Министъра на туризма;

2. Останалите двама членове на управителния съвет също се определят от Министъра на туризма, но след предоставена възможност за мотивирани писмени номинации от страна на регистрираните браншови организации на туроператори. Преди да определи посочените двама членове на управителния съвет, Министърът на туризма следва да покани регистрираните браншови организации на туроператори да му представят в определен от него подходящ и разумен срок писмени номинации, като всяка от тях може да номинира най-много две лица за членове на управителния съвет. Министърът на туризма е длъжен да се съобрази с номинациите на браншовите организации, когато по отношение на поне една или най-много две от номинациите са се обединили повече от половината от регистрираните браншови организации на туроператори и при условие, че съответните номинирани лица отговарят на изискванията по този закон, подзаконовите актове по неговото прилагане и правилника на фонда, приложими към членовете на управителния съвет.

(8) Членовете на управителния съвет трябва да имат висше икономическо или юридическо образование и професионален опит в продължение на не по-малко от 3 години в съответната професионална сфера или да имат друго висше образование и професионален опит в продължение на не по-малко от 3 години в сферата на туризма.

(9) Мандатът на управителния съвет е 4 години, като членовете на управителния съвет могат да бъдат номинирани и определяни за следващи мандати, без ограничения в броя на мандатите. Членовете на управителния съвет с изтекъл мандат продължават изпълнението на правомощията си до определянето и назначаването на нови членове по съответния ред.

(10) Председателят на управителния съвет организира и ръководи текущата дейност на фонда и на административния персонал и представлява фонда пред трети лица в страната и в чужбина. Председателят може да упълномощава други лица със своите правомощия.

(11) Председателят на управителния съвет сключва съответните договори и назначава и освобождава административния персонал и служителите на фонда, чиито структура, щат, права, задължения и възнаграждения се определят с правилника за устройството и дейността на фонда или от управителния съвет на фонда, по делегация от министъра в посочения правилник. Председателят на управителния съвет осъществява и други функции, регламентирани в подзаконовите актове по прилагането на този закон и в правилника на фонда по ал.5.

(12) От името на фонда Министърът на туризма сключва договор с председателя на управителния съвет, в който се определя възнаграждението му и се конкретизират правата и задълженията му във връзка с упражняване на неговите правомощия. Договорите с останалите членове на управителния съвет се сключват от председателя на управителния съвет, с одобрението на Министъра на туризма.

(13) Управителният съвет може да привлича отделни специалисти, включително срещу възнаграждение по граждански консултантски и/или други подобни договори, както и да създава комисии, които да подпомагат осъществяването на неговите функции.

(14) Не могат да бъдат членове на управителния съвет на фонда:

1. лица, които са били членове на изпълнителен или контролен орган или неограничено отговорни съдружници в дружество, когато то е прекратено поради несъстоятелност, ако са останали неудовлетворени кредитори;

2. лица, които са били членове на управителен или контролен орган на лице, което е било заличено като туроператор или туристически агент от съответния регистър, освен когато заличаването е било по негово искане и не е било обусловено от неизпълнение на нормативни изисквания;

3. лица, които са съпрузи или се намират във фактическо съжителство, или са роднини по права или по съребрена линия до втора степен включително на друг член на управителния съвет на фонда;

4. лица, които са осъждани за умишлено престъпление от общ характер;

5. лица, които са лишени от правото да заемат материалноотговорна длъжност.

(15) Председателят на управителния съвет не може да извършва друга платена дейност, освен научноизследователска и/или преподавателска такава, а членовете на управителния съвет не следва да са свързани лица с туроператори.

(16) Мандатът на член на управителния съвет, в това число на неговия председател, се прекратява предсрочно от Министъра на туризма, когато се установи, че:

1. по отношение на него е налице обстоятелство, посочено в ал. 14;

2. е във фактическа невъзможност да изпълнява задълженията си в продължение на повече от 6 месеца;

3. е извършил съществено нарушение на задълженията си като член на управителния съвет, с което е нанесъл вреди на фонда;

4. със свои действия е увредил или уврежда интересите на фонда, накърнява репутацията му и общественото доверие в него;

5. продължение на повече от два последователни месеца не участва без основателна причина в никое от заседанията на управителния съвет през този период;

6. по отношение на него има влязъл в сила акт, с който е установен конфликт на интереси по Закона за предотвратяване и установяване на конфликт на интереси.

7. на други основания, регламентирани в Правилника за устройството и дейността на фонда по ал. 5 по-горе.

(17) Всеки член на управителния съвет на фонда е длъжен да декларира и оповести писмено преди назначаването си и/или в хода на изпълнение на дейността пред Министъра на туризма, по реда на Закона за предотвратяване и установяване на конфликт на интереси, всеки свой частен интерес, който засяга интересите на фонда.

Чл. 97в (1) Министърът на туризма, като орган по чл. 6, е водещ административен орган по отношение на фонда и разполага с правомощия по отношение на дейността и контрола върху дейността му и дейността на неговия управителен съвет, в това число относно назначаването (определянето) и освобождаването от отговорност на членовете на управителния съвет, приемането на годишния финансов отчет, доклада на управителния съвет и годишния бюджет на фонда, както и с други правомощия, регламентирани с правилника за дейността на фонда по чл. 97б, ал.5;

(2) Министърът на туризма разполага с правомощието да регламентира в правилника по чл. 97б, ал. 5 и допълнителни свои правомощия по отношение на фонда и неговия управителен съвет. В допълнение към този закон и във връзка с неговото прилагане, Министърът на туризма може да уреди с наредба начините и критериите за определяне на вноските, които ще следва да се правят във фонда от туроператорите категория А за съответна година или за друг определен в наредбата времеви период, както и условията и сроковете за тяхното внасяне.

(3) Министърът на туризма разполага и с правомощието да утвърждава по предложение на управителния съвет на фонда и в съответствие с предложения от него бюджет, нивата на вноските, които ще следва да се правят от туроператорите категория А за съответна година или за друг времеви период, в съответствие с този закон и актовете по неговото прилагане, както и други свързани с това въпроси - в съответствие с базата, критериите и другите условия в тази връзка, регламентирани в закона, подзаконовите нормативни актове по неговото прилагане и/или в правилника по чл. 97б, ал.5.

(4) Министърът на туризма има правомощието да утвърждава, по предложение на управителния съвет на фонда, административната структура и вътрешната организация на системата на управление на фонда и вътрешните структури и процеси, като следи тя да е изградена така, че да се осигури ефективно, надеждно и разумно управление на дейността, да включва адекватна и прозрачна организационна структура с ясно и целесъобразно разпределение на отговорностите между звена, функционални нива и служители, както и ефективна система, осигуряваща точно изпълнение на задачите, дефинирани в закона, подзаконовите актове по неговото прилагане и правилника на фонда.

(5) Министърът на туризма;

1. определя възнаграждението на председателя и членовете на управителния съвет;

2. осъществява контрол върху дейността на управителния съвет;

3. освобождава от отговорност членовете на управителния съвет;

4. приема годишния финансов отчет и доклада на управителния съвет за дейността на фонда;

5. утвърждава годишния бюджет на Гаранционния фонд, по предложение на управителния съвет;

6. по предложение на управителния съвет на фонда и при недостиг на средства и при необходимост от допълнително финансиране на дейността на фонда взема решение за допълнителни вноски от туроператорите или за друг способ на финансиране на недостига;

7. по предложение на управителния съвет приема правила за инвестиране на средства на фонда;

8. решава и други въпроси, предоставени в неговата компетентност и/или правомощие от този закон, актовете по неговото прилагане или от правилника на фонда по чл. 97б, ал.5.

(2) Управителният съвет:

1. избира заместник-председател на управителния съвет измежду своите членове, който свиква и ръководи заседанията на съвета в отсъствие на председателя;

2. приема необходимите правила за работата си, в допълнение и без противоречие с установеното в този закон, в подзаконов акт по неговото прилагане или в правилника на фонда

3. приема щатното разписание и правилата за работната заплата в във фонда;

4. организира и осъществява събирането на вноските и други средства и/или дължими към фонда и контрола върху това;

5. взема решения относно инвестирането на средства на фонда, при спазване на приетите и утвърдени правила за това;

6. изготвя проекта на годишен бюджет на фонда и го представя на министъра на туризма за одобряване;

7. организира и отговаря за разходването на средствата на фонда, в това число за административна издръжка и за обезпечителни плащания;

8. изготвя годишен финансов отчет и доклад за дейността на фонда и ги представя на министъра на туризма за утвърждаване;

9. взема решения за участието на фонда в специализирани международни организации на структури с аналогичен предмет на дейност и одобрява споразумения за сътрудничество на Гаранционния фонд с държавни институции, органи и обществени организации във връзка с осъществяваната от него дейност;

10. избира отговорен актюер или актюери, с оглед изготвянето на бюджета на фонда, определянето на вноските на туроператорите в съответствие с този закон и актовете по неговото прилагане и с оглед решаването на други въпроси, свързани с дейността на фонда, по които такава специализирана експертиза е необходима.

11. разработва проекти на наредби по прилагането на този закон и ги представя на Министъра на туризма, с предложение за обсъждане и приемане;

12. мотивирано предлага на министъра на туризма налагането на принудителни административни мерки и налагането на санкции по този закон, при наличие на съответните основания за това;

13. осъществява и/или организира осъществяването на цялата дейност на фонда и на всичките му правомощия по този закон, нормативните актове по неговото прилагане и правилника на фонда, включително чрез възлагане на съответни правомощия на отговорни служители и упражнява други относими правомощия на управителен и контролен орган на фонда, като разглежда и решава и други въпроси, свързани с дейността му, които не са от изключителната компетентност на Министъра на туризма.

(3) Управителният съвет заседава най-малко веднъж месечно. Заседанията се свикват от председателя по негова инициатива или по искане на друг член на съвета, като:

1. заседанията на управителния съвет са редовни, ако има кворум. Необходимият кворум за провеждане на редовни заседания и вземане на решения е присъствието и участието на поне трима членове. Управителния съвет провежда заседания, взема решения и осъществява дейността си в съответствие с този закон, актовете по неговото прилагане и правилника на фонда.

2. решенията на управителния съвет се приемат с мнозинство от повече от половината от присъстващите на заседанието негови членове, при условие че има необходимия кворум и че заседанието е редовно свикано и всички членове са били редовно уведомени за него своевременно, в съответствие с правилника на фонда или правилата за работа на управителния съвет по ал.2, т.2 по-горе;

3. по изключение и по ред, определен с правилника на фонда, управителният съвет може да приема решения и неприсъствено, но само ако и когато всички членове са заявили писмено и изрично съгласието си за решението или са го подписали.

4. до започване на заседанието всеки член на управителния съвет е длъжен да уведоми писмено председателя, ако той или свързано с него лице е заинтересовано от поставен на разглеждане въпрос, като в този случай той не участва в кворума и в гласуването при вземането на решението.

5. за заседанията и решенията на управителния съвет се водят протоколи, които се подписват от всички присъстващи членове, като се отбелязва как е гласувал всеки от тях по разглежданите въпроси.

(4) Членовете на управителния съвет имат равни права и задължения при участието си в заседания и обсъждания, респективно равен глас при вземането на решения от управителния съвет по съответните въпроси. Всеки от членовете на управителния съвет носи отговорност за вредите, които виновно е причинил на фонда.

Чл. 97г (1) Източници на средствата във фонда са:

1. държавно финансиране, включително от бюджета, с оглед осъществяваните от фонда дейности по подпомагане на държавното управление и контрола в сферата на туризма, както и заеми и/или друго финансиране с публични и/или частни средства, ако и доколкото е допустимо;

2. вноски от туроператори категория А, определени, дължими и внесени при условията на този закон и актовете по неговото прилагане;

3. получени от фонда суми от застрахователи, в случаите на суброгация на фонда в права на потребители спрямо тях във връзка с изплатени от фонда суми или направени разходи към потребители, обезщетени по съответните застраховки;

4. дължимите и получени от ТГФ суми от туроператори категория А в случаите на суброгация в права (регреси) във връзка с изплатени вземания, обезщетения или направени разходи спрямо потребители на туроператорските им услуги, дължими от съответните туроператори спрямо съответните потребители, гарантирани по този закон, както и от банки по издадени в тази връзка и в полза на фонда банкови гаранции, в т.ч. за дължими вноски и вземания;

5. доходи от инвестиране на набрани във фонда средства;

6. доходи от други източници, незабранени със закон в това число такси за услуги, чието предоставяне от фонда е било допуснато и/или регламентирано в актовете по прилагане на този закон или в правилника на фонда по чл. 97б, ал.5.

(2) Инвестирането на активи на фонда следва да се осъществява в съответствие с принципа на разумния инвеститор и в съответствие с други изисквания, регламентирани в този закон, актовете по неговото прилагане и правилника на фонда.

(3) Вноските на туроператорите във фонда се определят по ред и при условия, регламентирани в този закон или в наредба на Министъра на туризма - въз основа на оборота на туроператорите от продажба на туристически пакети през съответен времеви период, намален със сума в размера на предоставената като външно обезпечение за потребителите и/или фонда и валидна през съответния времеви период застраховка или банкова гаранция, допустима по този закон и актовете по неговото прилагане. .

(4) С цел гарантиране на възможността за точно изпълнение на задълженията по гаранциите и обезпеченията по този закон към потребителите на туроператорски услуги категория А от страна на фонда, вноските им във фонда следва да се определят така, че да съответстват на размера на носения от фонда риск и на предполагаемия размер на разумно предвидимите разходи, в т.ч. за образуване на достатъчни по вид и размер резерви.

(5) Вноските във фонда трябва да са достатъчни и да са изчислени на базата на разумно актюерско допускане от определени от управителния съвет актюер или актюери, така че да осигуряват изпълнение на всички задължения на фонда, включително образуването на резерви. В случаите на обективно повишен риск от дейността, включително при наличието на значително увеличение в продажбата на туристически пакети или наличието на други обективни рискови фактори, налични за всички или за част от туроператорите през определен или неопределен период, фондът може да определи допълнителни вноски за тях или за засегнатата част от тях - в съответствие с увеличения риск и за период, за който увеличеният риск съществува и/или през който може да резултира в ликвидни проблеми и/или проблеми с платежоспособността на туроператори или до свръхзадълженост.

(6) Вноските на туроператорите във фонда се управляват и осчетоводяват отделно.

(7) По ред и при условия, регламентирани в наредба на Министъра на туризма, може да бъдат регламентирани особени и/или специални условия за определянето на вноските на относително по-малки или извършващи специфична туроператорска дейност от категория А търговци - при нормативно уредени ясни, пропорционални и прозрачни критерии за това и при гарантиране на необходимото ниво на защита по отношение на потребителите на туроператорски услуги от категория А, предоставяни от съответните туроператори.

Чл. 98 (1) Основна функция и задача на фонда е да обезпечи пълната защита към потребителите на пакетни туристически услуги услуги по Директива (ЕС) 2015/2302 на Европейския парламент и на Съвета от 25 ноември 2015 година относно пакетните туристически пътувания и свързаните пътнически услугии да обезпечи и гарантира в съответствие с разпоредбите на този раздел задълженията на туроператорите от категория А и дължимите от тези туроператори към потребителите плащания във връзка със сключени договори за туристически пакети, доколкото те не са обезпечени със застраховка по този закон. Обезпечението на фонда е в полза на пътуващите, независимо от местопребиваването им, мястото на заминаване или мястото на продажба на пакета. Предвид това:

1. В случаите на свръхзадълженост и/или неплатежоспособност на регистриран туроператор категория А и под условие на открито спрямо съответния туроператор производство по несъстоятелност, фондът гарантира, обезпечава и изплаща на пътуващите-потребители на пакетни туристически услуги, без необосновано забавяне и по тяхно искане, всички дължими им от този туроператор суми и удовлетворява всички основателни претенции на такива потребители към туроператора, произтичащи от този закон и останали неудовлетворени от него, в това число за възстановяването на платени суми за включени в пакета услуги, които не са им били предоставени и за възстановяване на всички плащания, направени от пътуващите или от тяхно име, доколкото съответните услуги не са били изпълнени, в това число разходи за продължаване на туристическия пакет, ако такова е било предложено и прието от потребителя. Ако превозът на пътници е бил включен в договора за пакетно туристическо пътуване, в тези случаи се възстановяват и плащанията за репатриране на пътуващите и за финансирането на наставянето преди репатрирането, като се възстановяват всички разумно предвидими разходи, както и съответния размер на плащанията, извършени от пътуващия или от негово име по отношение на частично или изцяло неизпълнени туристическите пакети, при отчитане на продължителността на периода между първоначалната вноска и последната вноска и изпълнението на туристическия пакет.

2. Ако по отношение на туроператор от категория А има открито производство по несъстоятелност и ако претенцията е за изплащане на обезщетения и/или за възстановяване на суми по т.1 по-горе, потребителят е длъжен да предяви претенцията си първо към застрахователя по застраховката, ако и доколкото съответният туроператор има такава. Ако застрахователят не удовлетвори такава претенция в срок или откаже да го направи, независимо от основанието за това, потребителят може да ориентира и предяви претенцията си към фонда.

(2) Независимо от посоченото в ал. 1 по-горе и с оглед осигуряване на защитата на потребителите на туристически пакетни услуги веднага, когато това е необходимо и щом в резултат на проблеми на организатора по отношение на ликвидността, включените в пакета услуги не се извършват, няма да бъдат извършени или ще бъдат извършени само частично или когато доставчиците на услуги изискват от пътуващите да заплатят за тях, фондът, по искане на пътуващ потребител по туристически пакет, закупен от регистриран туроператор категория А по този закон, извършва плащанията по т.1 към потребителя и/или към доставчиците на услуги, включени в пакета, включително за репатриране или за продължаване на туристическия пакет, ако и когато това се желае от потребителя - въпреки липсата на ликвидни проблеми и неплатежоспособност на туроператора по туристическия пакет и/или в случаите на временна неликвидност или временни проблеми проблеми с платежоспособността на съответния туроператор и/или при спешни случаи и/или при негово бездействие.

(3)Условие за извършване на плащания по ал.2 е потребителят първо да се е обърнал към туроператора по туристическия пакет и същият да е отказал да изпълни или да не е изпълнил негова основателна претенция и/или да не е изпълнил своевременно задълженията си към потребителя, произтичащи от този закон или от договора за туристически пакет. Извършените от фонда разходи и плащания по ал. 2 подлежат на пълно възстановяване от страна на отговорния туроператор, в срок и при условия, регламентирани с наредба на Министъра на туризма.

(4) За плащанията и разходите си по т. 1 и 2 по-горе фондът се суброгира в правата на съответните потребители и може да предявява субрагоционни претенции, в това число към:

1. туристическите организатори-туроператори от категория А, чиито задължения е покрил и/или във връзка с които е направил разходи или плащания – съответно, към масата на несъстоятелността им, ако е открито или се открие производство по несъстоятелност или към туроператора, ако не е налице несъстоятелност и се окаже при проверка, че те нямат ликвидни проблеми или че ликвидните им проблеми са временни, по смисъла на чл. 631 от ТЗ;

б) застраховката по чл. 104;

в) банковата гаранция по чл. 107.

(5) Във всички случаи на предявени от него претенции, произтичащи от гаранции по този закон, потребителят е длъжен да изложи и докаже обстоятелствата, обосноваващи основателността и размера на претенцията му, като посочи и представи пред фонда съответните доказателства за твърдените от него и релевантни спрямо претенцията му обстоятелства. В случаите на предявена пред него от страна на потребител претенция, фондът преценява основателността на потребителското искане, като:

а) за изясняване на ситуацията комуникира с потребителите, които са предявили искането;

б) комуникира със съответния туроператор от категория А с оглед установяването на обстоятелствата и предприемането на подходящи мерки във връзка с искането на потребителя, обосновано от гаранционната роля на фонда, като съответният туроператор е длъжен без необосновано забавяне да даде срочно становище относно искането на потребителя и да представи пред фонда необходимите за преценка на неговата основателност данни и доказателства, както и да предприеме подходящи действия за незабавно изпълнение на задълженията си, ако не ги оспорва.

(6) Фондът взема решение за начина, по който следва да процедира по искането на потребителя, на база на установените от него обстоятелства и събраните доказателства. Фондът отказва да удовлетвори искането, ако то е неоснователно или предприема необходимите действия за връщане на суми, за репатриране, за продължаване на изпълнението на туристическия пакет и подобни, ако претенцията е установена и доказана по основание и размер.

(7) При преценка за спешна необходимост от действия/съдействие или плащане по чл. 98, ал. 2, фондът по изключение може да вземе решение за удовлетворяване на претенцията на потребителя и/или за плащане на суми и разходи и при непълни данни и доказателства, след което предприема незабавни мерки за пълно изясняване на основателността на претенцията, за което съответните потребители и туроператори са длъжни да му съдействат. Ако след анализ и проверка се окаже, че претенцията на потребител към ТГФ е била неоснователна или същата не се докаже по основание и размер, фондът има право да поиска от потребителя възстановяване в пълен размер на неоснователно и недължимо платените му суми и/или направените в негова полза от фонда разходи, явяващи се в този случай недължимо направени.

Чл. 99. (1) С оглед изпълнението на задълженията и функциите си по този закон и нормативните актове по неговото прилагане фондът:

1. има право и задължение да изисква, осигури, контролира и гарантира внасянето на дължимите от туроператорите от категория А вноски и предоставянето на допустимите по този закон обезпечения в съответната пропорция спрямо релевантния оборот;

2. има право да контролира регистрираните туроператори от категория А по отношение на тяхната платежоспособност и задълженост, като изисква и получава от тях в срок, по съответния ред и при съответните условия всички регламентирани в този закон или в актовете по неговото прилагане справки, документи и данни, както и други справки и/или данни, които счете за необходимо;

3. има право да извършва проверки при недеклариране и/или непредоставяне в съответния срок и обем на информация, справки и данни, при предоставена недостоверна или недостатъчна информация, при неизпълнение на задължения във връзка с определяне или внасяне на обезпечителни вноски и подобни, както и въобще по отношение на подадените справи и данни, като при това има право да изисква, получава и проверява всички релевантни документи на регистриран туроператор категория А по отношение на търговската му и стопанска дейност, включително договори, счетоводни документи и всякакви други документи, относими към дейността му и/или към сключени от него договори и/или тяхното изпълнение; г) има право да изисква от потребителите данни и доказателства във връзка с предявени от тях към фонда гаранционни искания и претенции за плащания и обезщетения, в това число относно техния размер и основателността им, респективно относно дължимостта им от туроператорите и качеството им на обезпечени от фонда вземания.

(2) При извършени от него плащания по чл. 98, ал. 2 по-горе фондът следва да извърши проверка на финансовото състояние на съответния туроператор от категория А, за да прецени дали претенцията на потребителя е била обусловена от негови проблеми с ликвидността. Фондът може да не извършва такава проверка, ако съответният туроператор обосновано оспори претенцията и представи достатъчно доказателства, че претенцията на потребителя е била неоснователна, както и ако туроператорът, който не оспорва претенцията, изплати към фонда задълженията си във връзка с направените от фонда плащания в сроковете, установен в наредба на министъра на туризма.

(3) Ако при проверка от страна на фонда се установи, че регистриран туроператор категория А има ликвидни проблеми, но че те са временни и не обосновават неплатежоспособност, фондът има правомощията да предложи, респективно да изиска от съответния туроператор предприемането на подходящи действия и мерки за преодоляване на проблемите с ликвидността и да го постави под засилен контрол, при условия и по ред, регламентирани в наредба на Министъра на туризма и/или да предложи на министъра на туризма да приложи по отношение на този туроператор подходящи и пропорционални принудителни административни мерки по този закон.

(4) Ако при проверка от страна на фонда се установи, че туроператор от категория А е неплатежоспособен или свръхзадължен, фондът има право и следва да поиска от компетентния за това съд откриването на несъстоятелност на търговеца-туроператор, по реда на част четвърта от търговския закон, при това независимо дали туроператорът има задължения към него или не.

(5) По подадена от фонда молба до съда за откриване на производство по несъстоятелност на регистриран туроператор от категория А компетентният за това съд е длъжен да образува производство по несъстоятелност, като по отношение на предявяването на молбата и в производството по несъстоятелност фондът се счита приравнен на лицата по чл. 625 от търговския закон, доколкото обезпечава вземанията на потребители на туроператорски услуги от категория А в тези хипотези.

Чл. 100 (1) В производството по несъстоятелност на туроператор вземанията на фонда се приравняват на вземания по чл. 722, ал.1, т. 6 от Търговския закон, като при извършване на разпределение на осребреното имущество от масата на несъстоятелността вземанията се изплащат по същия ред.

(2) Извлечението от счетоводството на фонда се приравнява на документ по чл. 417, ал. 1, т.2 от Гражданския процесуален кодекс, като въз основа на него фондът може да поиска издаването на заповед за изпълнение по реда на чл. 417-422 от посочения кодекс.

(3) Дължими вноски или плащания към фонда, просрочени с повече от 2 месеца, се приравняват на задължения по чл. 608, ал.1, т.2 от Търговския закон, със съответните последици.

Чл. 101 (1) С оглед определянето на вноските им във фонда и превантивния и текущ контрол върху платежоспособността и задължеността им, туроператорите от категория А са длъжни:

1. при условия, в срокове, за периоди, по ред и със съдържание, определени в наредба на Министъра на туризма, да предоставят на фонда справки и данни за:

а) предходни и/или текущи обороти от продажба на туристически пакети на пътуващи-потребители;

б) експозиции на авансово извършени плащания по договори за туристически пакети за крайни потребители - пътуващи

в) за всичките си активи и пасиви, както и отделно за краткосрочните си такива;

2. По искане на Министъра на туризма или на туристическия гаранционен фонд туроператорите са длъжни да предоставят и други справки и данни, необходими с оглед контрола върху платежоспособността и задължеността на туроператора от категория А, респективно за изчисляване на съответните референтни стойности и коефициенти в тази връзка, каквито Министърът на туризма може да определи с наредба.

(2) С оглед предоставянето на необходимите и изискуеми справки и данни и за осигуряване на възможност за проверки и контрол, туроператорите от категория А са длъжни да водят разделно счетоводство за договорите за продажба и изпълнение на туристически пакети към потребители-пътуващи, като ги осчетоводяват и отчитат отделно от всяка друга своя стопанска дейност.

(3) Туроператорите от категория А са длъжни при и в хода на извършване на дейността да не допускат свръхзадълженост и непелатежоспособност, по смисъла на Търговския закон, както и да поддържат изискуемите от този закона и нормативните актове по неговото прилагане нива на платежоспособност и постоянна ликвидност да не спират плащанията и да са в състояние текущо да изпълняват своите изискуеми и ликвидни парични задължения.

(4) Министърът на туризма може да регламентира с наредба допълнителни изисквания за ликвидност и за ограничаване на задължеността на туроператори от категория А, които те са задължени да спазват и на които следва да отговарят при извършването на дейността.

(5) По предложение на туристическия гаранционен фонд и при съобразяване с принципа на действащо предприятие, по смисъла на закона за счетоводството, министърът на туризма утвърждава методика и критерии за определяне на съответствието с изискванията по ал. 1, т.2 по-горе, когато такива са били уредени с наредба.

Чл. 102 (1) При условия и по ред, регламентирани в наредба на Министъра на туризма и в правилника на фонда, Туристическият гаранционен фонд изгражда, администрира и поддържа електронна информационна система за целите на дейността си, в това число за оценка, управление и контрол на риска и за статистически и други цели, в това число предоставяне на електронни административни услуги на заинтересовани лица. С наредбата или с правилника на фонда се уреждат и събирането и съхраняването на информацията и достъпа на лица с правен интерес до нея, като изграждането и поддържането на информационната система се регламентират и извършват при спазване на принципите за:

1. гарантиране на актуалност и точност на подаваните, въвежданите и съхраняваните данни;
2. осигуряване на подходяща среда за обмен на данни и гарантиране на регламентиран и контролиран достъп до данните в електронната информационна система при спазване изискванията на закона;
3. осигуряване на оперативна съвместимост и информационна сигурност, в това число по отношение на лицата, на които се осигурява достъп по съответния ред и при съответно регламентираните условия - във връзка както с осъществяването на достъпа, така и с обмена на данни в и със системата.

(2) Министърът на туризма може допълнително да урежда с наредби реда, условията, сроковете и начините за прилагането и изпълнението на разпоредбите на този раздел, в това число когато те регламентират изисквания, задължения, условия, предпоставки и процедури, по отношение на които в този закон е посочено, че се изпълняват, извършват, изискват, спазват, контролират и/или осъществяват съгласно и/или по ред и/или при условия и/или в срокове, регламентирани с негова наредба.

Чл. 103 (1) Под условие на открито спрямо туроператор от категория А производство по несъстоятелност, фондът гарантира, обезпечава и изплаща на пътуващите потребители на пакетни туристически услуги, без необосновано забавяне и по тяхно искане, всички дължими им от този туроператор суми и удовлетворява всички основателни претенции на такива потребители към съответния туроператор, произтичащи от този закон и останали неудовлетворени от него, в това число за възстановяването на платени суми за включени в пакета услуги, които не са им били предоставени и за възстановяване на всички плащания, направени от пътуващите или от тяхно име, доколкото съответните услуги не са били изпълнени, в това число разходи за продължаване на туристическия пакет, ако такова е било предложено и прието от потребителя.

(2) Ако превозът на пътници е бил включен в договора за пакетно туристическо пътуване, в тези случаи се възстановяват и плащанията за репатриране на пътуващите и за финансирането на наставянето преди репатрирането, като се възстановяват всички разумно предвидими разходи, както и съответния размер на плащанията, извършени от пътуващия или от негово име по отношение на частично или изцяло неизпълнени туристическите пакети, при отчитане на продължителността на периода между първоначалната вноска и последната вноска и изпълнението на туристическия пакет.

(3) Туроператорите от категория А, респективно членовете на техните управителни органи, са длъжни да уведомяват фонда незабавно при наличие на данни за очаквани или възникнали ликвидни проблеми и/или нарушения в платежоспособността.

Чл. 104 (1) Като обезпечение към потребителите на туроператорски услуги туроператорът от категория А може ежегодно да сключва със застраховател по смисъла на Кодекса за застраховането и по реда и при условията, регламентирани в този закон и в наредба на Министъра на туризма, договор за застраховка "Гаранция за потребителите на туроператорски услуги при несъстоятелност на туроператор".

(2) Под условие на открито спрямо регистриран туроператор от категория А производство по несъстоятелност, застраховката по ал.1 следва да покрива и обезпечава до размера на застрахователната сума всички неудовлетворени от туроператора вземания на потребители на пакетни туристически услуги, възникнали във връзка с произтичащи от договори за туристически пакети изискуеми и ликвидни задължения на съответния туроператор към потребители-пътуващи, в това число за възстановяването на платени суми за включени в пакета услуги, които не са им били предоставени и за възстановяване на всички плащания, направени от пътуващите или от тяхно име, доколкото съответните услуги не са били изпълнени, в това число разходи за продължаване на туристическия пакет, ако такова е било предложено и прието от потребителя.

(3) Ако превозът на пътници е бил включен в договора за пакетно туристическо пътуване, застраховката обезпечава и възстановяването на плащанията за репатриране на пътуващите и за финансирането на настаняването им преди репатрирането, като се възстановяват всички разумно предвидими разходи, както и съответния размер на плащанията, извършени от пътуващия или от негово име по отношение на частично или изцяло неизпълнени туристическите пакети, при отчитане на продължителността на периода между първоначалната вноска и последната вноска и изпълнението на туристическия пакет.

(4) Договорите за застраховка не може да съдържат клаузи, които изключват или ограничават правата на пътуващия, включително в резултат на неизпълнение на задължения от страна на туроператора.

(5) Обезпечението по застрахователните договори по ал. 1 и 2 се предоставя безплатно за пътуващите, като самоучастие по такива договори за застраховка не е допустимо.

(6) Застраховките следва да са в полза на пътуващите независимо от местопребиваването им, мястото на заминаване или на продажба на туристическия пакет или свързаните туристически услуги, както и независимо от държавата членка, в която се намира лицето, което отговаря за защитата при неплатежоспособност или несъстоятелност на туроператора или търговеца, улесняващ предоставянето на свързани туристически услуги.

(7) Ако туроператорът категория А е сключил и предоставил такава застраховка пред туристическия гаранционен фонд, по реда, при условията и в съответната допустима пропорция по отношение на релевантния оборот, определени в наредбата на Министъра на туризма или правилника на фонда, размерът на обезпечителните му вноски във фонда за съответния период се определя на база на релевантния за определянето на вноските оборот на туроператора, намален със застрахователната сума по допустимата, валидна и предоставена като външно обезпечение за потребителите и/или фонда застраховка "Гаранция за потребителите на туроператорски услуги при несъстоятелност на туроператор".

(8) Откриването на производство на несъстоятелност по отношение на туроператора, чиито задължения към потребители за обезпечени по застраховката, е задължителен елемент от застрахователното събитие по тази застраховка и условие за плащането на застрахователни обезщетения. За туристически услуги - част от туристически пакет които не са били предоставени в резултат на неплатежоспособност или несъстоятелност, възстановяването на платените суми се извършва без необосновано забавяне и по искане на пътуващия, като претенции по застраховката може да бъдат предявявани пред застрахователя само след откриването на производство по несъстоятелност и обявяването на началната дата на неплатежоспособността или свърхзадължеността на туроператора от компетентния за това съд, при съответните предпоставки и в рамките на съответното производство.

(9) Договорът за застраховка се сключват за срок от поне една година, като не по-късно от 30 дни преди датата на изтичането на срока той следва или да се поднови или следва да се сключи нов договор за застраховка поне за същия срок от страна на задължения туроператор. В случай, че застраховката му бъде прекратена предсрочно или не бъде подновена за нов срок или ако не бъде сключена нова такава в срока по-горе, задълженият туроператор от категория А е длъжен считано от изтичането на срока или датата на прекратяването на застраховката да обезпечи изцяло чрез вноски във фонда релевантния си оборот, ако и доколкото базата за вноските му е била намалена при условията по-горе, с размера на застрахователната сума – в срокове, по ред и при условия, определени в наредба на министъра на туризма.

(10) Туроператорът от категория А представя на министъра на туризма или на гаранционния фонд, по ред, при условия и в срокове, посочени в наредба на Министъра на туризма, копие от договор за сключената от него застраховка, включително договорите, анексите и/или споразуменията за нейното подновяване или продължаване за нов срок.

(11) При предсрочно прекратяване на застрахователните договори за застраховката съответният туроператор и/или застрахователите, с които са били сключени договорите, са длъжни незабавно да уведомят министъра на туризма и гаранционния фонд.

(12) В случай на прекратяване на застрахователните договорите преди изтичането на срока им, туроператорът от категория А е длъжен незабавно или да сключи нов договор за застраховка и да го представи на министъра на туризма или на гаранционния фонд или незабавно да довнесе съответстваща на застрахователната сума вноска във фонда, за да обезпечи пълния си релевантен оборот, от който при определяне на вноските му във фонда застрахователната сума е била приспадната..

(13) Туроператорът от категория А задължително предоставя на пътуващия копие на застрахователния сертификат или полица, удостоверяващи наличието на договор за застраховка - ако и доколкото има сключена такава, при условията по-горе. Копие на сертификата или полицата за застраховката се предоставя от съответния туроператор на пътуващия на траен носител преди сключването на договора за туристически пакет, преди заплащането на цената или авансовото плащане от страна на пътуващия, но не по-късно от 7 дни преди началото на пътуването.

Чл. 105.(1) Определянето на застрахователно обезщетение от страна на застрахователя не лишава пътуващия от правото му да претендира обезщетение по съдебен ред, ако и когато такова не му е било изплатено или ако претенцията му е за по-голям размер - до размера на разликата между изплатеното му обезщетение и действителния размер на вредите и на дължимите суми.

(2) Пътуващият може да предяви претенциите си директно срещу застрахователя, като в случаите на открито производство по несъстоятелност на съответният туроператор, предявяването на претенцията към застрахователя по застраховката е предварително условие - задължителна предпоставка за предявяването на претенцията пред фонда.

(3) Застрахователните обезщетения по застраховките по този раздел се дължат и изплащат от застрахователя, който е издал застрахователната полица, валидна към датата на откриване на производство по несъстоятелност на съответния туроператор .

(4) Отговорността на застрахователя за плащане на обезщетение за вреди на един пътуващ се ограничава до размерите на уговорената отговорност между туроператора и пътуващия, при условията на чл. 91, ал. 5 и 6.

(5) При настъпването на застрахователно събитие в случаите, когато туристически агент е продал към потребители-пътуващи туристически пакет, организиран от регистриран туроператор от категория А и е възстановил на потребителите техни обезпечени вземания към туроператора, туристическият агент встъпва в правата на потребителите на застрахователни услуги, чиито основателни вземания към туроператора е възстановил и/или обезщетил, в това число към застрахователя по договора за застраховка.

(6) Потребител-пътуващ, който претендира да бъде обезщетен за обезпечени от застраховката разходи, платени от него, е длъжен да представи на застрахователя доказателства за извършените разходи, както и за основанието и размера на обезпечените свои вземания към съответния туроператор.

(7) Застрахователят има право да откаже да заплати разликата между действително направените разходи и двукратния размер на разходите, които биха били извършени, ако се спазват условията, предвидени в договора за туристически пакет.

Чл. 106. (1) Застрахователната сума по застраховката се определя в договора за застраховка и представлява лимит на отговорността на застрахователя към потребителите на пакетните туристически услуги на съответния регистриран туроператор от категория А, включително по суброгационни претенции и искове, в това число на встъпилите в правата на обезпечените потребители туристически гаранционен фонд или туристически агенти.

(2) В случаите на обективно повишен риск от дейността, включително при наличието на значително увеличение в продажбата на туристически пакети или наличието на други обективно налични рискови фактори, застрахователят по сключена застраховка може да поиска корекция на премията и под условие за прекратяване на застрахователния договор да начисли и да поиска от съответния туроператор да заплати допълнителна застрахователна премия за оставащия период на действие на застраховката.

(3) С оглед оценка, управление и контрол на риска, в това число за определяне на застрахователните премии по застрахователни договори, застрахователят има право на достъп до релевантните данни и информацията в информационната система на фонда, относно текущите и за минал период обороти от туристически пакети на регистрираните туроператори и текущо подаваните от тях счетоводни и финансови справки, както и да иска и получава от фонда информация относно конкретен туроператор от категория А. Условията, обемът и редът за достъп на застрахователите до данните в информационната система на фонда и за предоставянето на информация за туроператор от страна на фонда се регламентират с наредба на Министъра на туризма.

(4) При условия, по ред и в обем, определени в наредба на министъра на туризма, застрахователят по застраховката и фондът текущо обменят помежду си информация за предявените пред тях и/или удовлетворените от тях претенции на потребители – пътуващи по договори със съответен туроператор от категория А.

(5) Независимо от правото си на достъп до счетоводните и финансови данни за туроператори в информационната система на фонда, застрахователят може да поиска декларирането и/или потвърждаването на такива данни от туроператорите, както и да изисква предварително и/или текущо, по време на изпълнение на застрахователния договор, да му бъдат представяни финансови и счетоводни данни и документи за дейността на туроператора за предходен или текущ период.

Чл. 107 (1) За част от релевантния си оборот, по ред, при условия, в пропоции и в срокове, определени в наредба на Министъра на туризма или в правилника на фонда, регистриран туроператор от категория А може да предостави на фонда банкова гаранция, по която бенефициер е фондът и която отговаря най-малко следните условия:

1. да е безусловна и неотменима, в това число при открито производство по несъстоятелност на обезпеченото лице-туроператор;

2. да е издадена за съответно посочена гарантирана сума, платима при поискване изцяло или на части и за срок от поне една година;

3. да е издадена за обезпечаване на задължения на съответния туроператор към фонда от търговска банки с действащ лиценз, издаден от Българската народна банка за банкова дейност на територията на Република България, в това число и за гаранционни сделки съгласно Закона за кредитните институции и да е подписана от лица, които имат правото да задължават банката чрез предоставената гаранция;

(2) Ако туроператор от категория А е сключил и предоставил такава банкова гаранция пред туристическия гаранционен фонд, вноските му във фонда се определят на база на оборота му от продажба на туристически пакети през съответния период, намален със сумата по банковата гаранция, валидна през съответния период и предоставена като обезпечение за фонда в съответно допустимите размер и пропорция спрямо релевантния оборот.

(3) Фондът може да предяви банковата гаранция по ал.1 за възстановяване и/или изплащане на всяко задължение на туроператора към него, в това число за вноски и/или за възстановяване на плащания, направени от фонда към потребители на пакетни туроператорски услуги от категория А по този закон, както и да усвои съответна част от гаранцията до размера на съответното задължение, в това число за свързаните с определянето и извършването на обезпеченото плащане разходи на фонда.

(4) В случай, че част от гаранцията бъде прекратена и/или бъде предявена и усвоена от фонда за задължения на туроператора, последният е длъжен или да я допълни до пълния размер или да обезпечи чрез вноска във фонда, съответстваща на намалената част от гаранцията, релевантния си оборот – в срокове, по ред и при условия, определени в наредба на министъра на туризма.

(5) В случай, че по отношение на туроператор бъде открито производство по несъстоятелност, фондът може да предяви за усвояване, респективно да усвои и да задържи на свое разположение цялата сума по банковата гаранция, до пълния гарантиран размер - с оглед предоставените от него към потребители гаранции по този закон и евентуално дължимите от него предстоящи плащания към тях, които се явяват обезпечени със сумата по банковата гаранция.

(6) Договорите за банкова гаранция се сключват за срок от поне една година, като не по-късно от 30 дни преди датата на изтичането на срока на валидност на банковата гаранция тя или се подновява или се сключва нов допустим договор за банкова гаранция за поне същия срок. В случай, че банковата гаранция не бъде подновена за нов срок или ако не бъде сключена нова такава в срока по-горе и/или ако не бъдат представени в срок съответните удостоверителни документи и доказателства за това на фонда, считано от изтичането на срока и/или датата на прекратяването на банковата гаранция туроператорът от категория А е длъжен да обезпечи изцяло чрез вноски във фонда релевантния си оборот, ако и доколкото базата за вноските му е била намалена с размера на сумата по гаранцията – в срокове, по ред и при условия, определени в наредба на министъра на туризма.

Чл. 107а. Спрямо търговците, улесняващи предоставянето на свързани услуги, правилата и разпоредбите на този раздел се прилагат съответно, като изискванията спрямо тях при осъществяването на дейността, в това число за отчетност, за определянето и за внасянето на вноски в туристическия гаранционен фонд и за предоставянето на други обезпечения за потребителите на предоставяните от тях свързани туристически услуги за случаите на тяхна несъстоятелност, се регламентират с наредба на министъра на туризма.

Чл. 108.(1) За централно звено за контакт за улесняване на административното сътрудничество и надзора на туроператорите, туристическите агенти и търговците, които улесняват предоставянето на свързани туристически услуги, които работят в различни държави - членки на Европейския съюз, се определя Министерството на туризма.

(2) Централното звено за контакт към Министерството на туризма предоставя на централните звена за контакт на другите държави - членки на Европейския съюз, цялата необходима информация относно изискванията на този закон във връзка със защитата срещу рисковете от неплатежоспособност и несъстоятелност и за лицето, която отговаря за защита срещу рисковете от неплатежоспособност и несъстоятелност на отделни туроператори и търговци, улесняващи предоставянето на свързани туристически услуги, установени на територията на Република България.

(3) Централното звено за контакт към Министерството на туризма предоставя публичен достъп до регистъра на туроператорите и туристическите агенти, както и до информация за изпълнение на задълженията за предоставяне на обезпечения по този раздел от страна на туроператорите от категория А включително онлайн,

(4) (Изм. - ДВ, бр. 17 от 2020 г.) Централното звено за контакт към Министерството на туризма предоставя на централните звена за контакт на другите държави - членки на Европейския съюз достъп до регистъра на туроператорите и туристическите агенти, както и до информацията по чл. 166, ал. 1, т. 10, букви "а" - "г" и до информацията за изпълнение на задълженията за предоставяне на обезпечения по този раздел от страна на туроператорите от категория А, включително онлайн. както .

(5) При постъпило запитване от централно звено за контакт на друга държава - членка на Европейския съюз, във връзка със защитата срещу рискове от неплатежоспособност и несъстоятелност на туроператор от категория А и/или търговец, улесняващ предоставянето на свързани туристически услуги, отговорът на запитването се изпраща възможно най-бързо в зависимост от спешността и сложността на въпроса, но не по-късно от 15 работни дни от получаването на искането.

Чл. 109. (1) Декларирането от страна на туроператора или от страна на търговец, че действа изключително като доставчик на туристическа услуга, като посредник или в каквото и да е друго качество, не го освобождава от предвидените задължения по раздел II и по този раздел, ако и когато той фактически извършва туроператорска дейност от категория А или улеснява предоставянето на свързани туристически услуги.

(2) Всяка клауза в договор или изявление на пътуващ, които пряко или косвено водят до отказ от права или до ограничаване на права на пътуващите, предоставени им по раздел II и по този раздел или имат за цел или резултат заобикаляне прилагането на разпоредбите на същите раздели, не са обвързващи за пътуващия.

Чл. 109а. В случаите, в които туроператорът е установен извън Европейското икономическо пространство, туристическият агент, установен в Република България или в друга от държавите членки, е обвързан от задълженията, предвидени за туроператора в чл. 90 – 93 и по този раздел, освен ако не представи доказателства, че туроператорът е изпълнил тези задължения.“

§17. В чл. 165 се създава нова ал.3 със следното съдържание: „(3) Министърът на туризма може да възлага на туристическия гаранционен фонд функции по управлението, администрирането и поддържането на регистъра на туроператорите, в това число по въвеждането и актуализирането на данни в регистъра.

§18. В чл. 166, ал. 1, т.1, буква „м“ в началото се добавят думите „информация относно актуалния статус на туроператора по отношение на осигуряваната от него защита за потребителите на туроператорски услуги срещу негова несъстоятелност, информация за“, следващите ги думи „номера и датата на“ се заличават, думите „чл. 97, ал.1“ се заменят с думите „чл. 104“, думата „име“ след тях се заличава и се заменя с думите „ако има такъв, в това число наименование“, а след думите „застрахователната сума“ се поставя запетая и се добавят думите „както и други данни за туроператора, регламентирани в наредба на Министъра на туризма“

§18 В чл. 172, ал. 1, след думите „чл. 171, ал. 1, т. 1, 2, 4 и 5“ се добавят думите „както и от председателя на туристическия гаранционен фонд по отношение на туроператорите от категория А“.

§19. В чл. 175, ал. 1 след първото изречение се добавя изречение второ, както следва: „Министърът на туризма може да оправомощава и членове на управителни органи или служители на Туристическия гаранционен фонд с такива правомощия.“

§20. В чл. 176, ал. 2 след думите „длъжностни лица“ се поставя запетая и се добавят думите „ в това число членове на управителни органи и/или служители на туристическия гаранционен фонд по отношение на туроператорите, “

§21. В чл. 181 се правят следните изменения:

1. Досегашната алинея единствена на чл. 181 става алинея 1, Чл. 181. (1) Актовете за прилагане на принудителните административни мерки се издават, обжалват и изпълняват по реда на Административнопроцесуалния кодекс.

2. В чл. 181 се създава алинея 2, със следното съдържание:

„(2) За предотвратяване и преустановяване на нарушения на този закон и на актовете по прилагането му и за предотвратяване и преустановяване на вредните последици от тях, Министърът на туризма прилага спрямо туроператори и лица, улесняващи предоставянето на свързани туристически услуги, подходящи по негова преценка принудителни административни мерки във всички случаи, когато установи, че туроператор или негови служители или наети от него лица или членове на негови управителни органи или лица, които сключват сделки за сметка на туроператора извършват или са извършили действия или допускат или са допуснали бездействия, които могат да доведат или са довели до:

1. нарушаване разпоредбите на този закон, на подзаконовите актове по прилагането му и/или на друго приложимо право и/или на неизпълнение на актове или съобразени с приложимото право изисквания или искания на Министъра на туризма или на туристическия гаранционен фонд;

2. възпрепятстване или осуетяване на упражняването на контрол, съобразно изискванията на този закон и актовете по неговото прилагане;

3. нарушаване или застрашаване на финансовата или организационната стабилност на туроператор;

4. застрашаване интересите на потребителите на пакетни или свързани туристически услуги.

(3) Освен изрично посочените по-горе в разпоредби на този закон, Министърът на туризма, по своя инициатива или по предложение на гаранционния фонд, може мотивирано да приложи спрямо туроператори и лица, улесняващи предоставянето на свързани туристически услуги, следните принудителни административни мерки:

1. да постави допълнителни изисквания към туроператор или лице, улесняващо предоставянето на свързани туристически услуги във връзка с отчетността и предоставяните от него на гаранционния фонд счетоводни и финансови данни;

2. да задължи туроператора да освободи като членове на своите управителни органи лица, които не отговарят на съответни нормативни изисквания;

3. да наложи мерки за оздравяване финансовото състояние на туроператор, в това число да задължи туроператора да увеличи собствените си средства или определени видове активи в указан разумен и подходящ срок;

49. да забрани временно изплащането на дивиденти от дружеството на туроператора;

5. да назначи подходящи експерти, който съвместно с Гаранционния фонд или самостоятелно да извършат извънредна финансова, актюерска или друга проверка на туроператора, с оглед преценката за неговата ликвидност и платежоспособност и с оглед вярното и точно счетоводно отразяване на финансовото му състояние, в това число в подаваните от него към туристическия гаранционен фонд декларации, справки и/или данни;

6. да отнеме правото на туроператор от категория А за извършване на туроператорска дейност и да заличи регистрацията му в изрично посочените по-горе в този закон случаи и хипотези, както и при:

а) системно, тоест повече от 3 пъти в рамките на период от шест месеца, нарушение на изисквания, свързани с отчетността и/или контрола за платежоспособност по раздел ІІІ, в това число за предоставяне на справки, данни и/или информация, в това число за определяне на обезпечения и/или вноски в туристическия гаранционен фонд;

б) при просрочие с повече от 14 дни на задължение за подаване на данни за определяне на задължение за вноски и/или обезпечения по този закон и/или за внасяне за внасяне и/или актуализиране на вноски на вноски в туристическия гаранционен фонд и/или за предоставяне на съответно обезпечение по раздел ІІІ, съгласно приложимите изисквания;

в) при повече от три последователни просрочия на задължение за подаване на данни за определяне на задължение за внасяне и/или актуализиране на вноски и/или обезпечения по този закон и/или за внасяне на вноски в туристическия гаранционен фонд и/или за предоставяне на съответно обезпечение по раздел ІІІ, съгласно приложимите изисквания - независимо от периода на просрочията;

г) когато за период от повече от шест месеца предприятието на туроператора престане да отговаря на изисквания за ликвидност и за ограничаване на задължеността, регламентирани в този закон и в актовете по неговото прилагане.“

§22. Чл. 182 се изменя, както следва:

1. в ал. 1 в началото на изречението, думата „който“ се заличава, преди думата „извършва“, се добавят думите „Лице което“, думите „удостоверение за“ след думата „без“ се заличават, преди думата „регистрация“ се добавя думата „съответната“, след думата „регистрация“ се добавят думите „или туроператорска дейност от категория А, без да е изпълнило задълженията си по чл. 67 и чл. П97, ал.1 и 2“, думите „да уведоми предварително“ се заменят с думите „да е уведомило в срок“ , а след думите „имуществена санкция, в размер“ се добавят думите „от 10 хиляди до 30 хиляди лева“, а думите „10 000 лв.“ се заличават.

2. в ал. 2 след думите „имуществената санкция е в размер“ се добавят думите „от 30 хиляди до 50 хиляди лева “, а думите „30 000 лв.“ се заличават.

§23. Чл. 185 се изменя, както следва:

1. Текстът на ал. 1 се заличава изцяло и се заменя със следния нов текст „На туроператор от категория А, който не е изпълнил свое задължение по чл. 101, се налага имуществена санкция в размер от 5000 до 10000 лева.“

2. в ал. 2 думите „4000 лв“ се заменят с думите „от 10000 до 20000 лева“

§24. Чл. 203 се изменя, както следва:

1. В ал. 1 думите „който не представи на министъра на туризма копие на договора за застраховка по чл. 97, ал. 1 или 2 в срока по чл. 98, ал. 2, се налага имуществена санкция в размер 1000 лв.“ се заличават и се заменят с думите „извършва такава дейност без да е изпълнил друго задължение по този закон или актовете по неговото прилагане се налага имуществена санкция в размер от 2000 до 10000 лв.“

2. в ал. 2 числото „2000“ се заменя с числото „10 000“

§25. В чл. 203а думите „чл. 98а“ се заменят с думите „ чл. 104, ал.11, 12 или 13“

§26. Текстът на т. 59. от §1 на Допълнителните разпоредби се изменя и става, както следва: "Туроператорска дейност от категория А" е организирането, предлагането и продаването пряко или посредством туристически агенти на и към пътуващи-крайни потребители и осъществяването им пряко или чрез други лица с цел туризъм, отдих, развлечение, бизнес, участие или посещение на прояви и събития с културен и опознавателен характер, на конгресни и делови събития или с друга цел.

§27. Създава се нова т. 59а, със следния текст: "Туроператорска дейност от категория Б" е организирането, предлагането, продаването и осъществяването на и към други търговци-туроператори на набор от туристически услуги или на туристически пакети - с оглед осъществяването от страна на последните на дейността по т. 59 по-горе към пътуващи и крайни потребители.“

§28. В т. 60 от §1 на Допълнителните разпоредби след думата „туроператор“ се добавят думите „от категория А“ , след думите те „което изготвя,“ се добавят думите „комбинира, организира и създава“, а след думите „за продажба“ се добавят думите „на и към крайни потребители-пътуващи “;

§29. Създава се нова т. 60а, със следния текст:

"Туроператор от категория Б" е лице, регистрирано по реда на този закон и вписано в регистъра на туроператорите за упражняване на туроператорска дейност от категория Б, което извършва туроператорска дейност от категория Б по т. 59а по-горе, като предлага и продава набор от туристически услуги или туристически пакети само на други търговци-туроператори или туристически организатори, с оглед включването им в техни туристически пакети, предлагани, продавани и осъществявани от страна на последните на и към пътуващи - крайни потребители.§30. В т. 62 от §1 на Допълнителните разпоредби думите „туроператорите и“ след думите „в регистъра на“ се заличават.

§31. В §1а от Допълнителните разпоредби думите „Договори за туристически пакети и свързани туристически услуги" след думите „раздел ІІ ", както и думите „Отговорност на туроператорите и търговците, улесняващи предоставянето на свързани туристически услуги при неплатежоспособност и несъстоятелност" след думите „раздел ІІІ“ се заличават.

§32. В §1б от Допълнителните разпоредби се заличават думите „Договори за туристически пакети и свързани туристически услуги", които са след думите „раздел ІІ ", както и думите „Отговорност на туроператорите и търговците, улесняващи предоставянето на свързани туристически услуги при неплатежоспособност и несъстоятелност", които са след думите „раздел ІІІ“, а думите „Директива (ЕС) 2015/2302“ се заместват с думите „Директива (ЕС) 2015/2302 на Европейския парламент и на Съвета от 25 ноември 2015 година относно пакетните туристически пътувания и свързаните пътнически услуги“

Преходни и заключителни разпоредби

§ 33. В срок до 6 месеца след обнародването на този закон Министърът на туризма приема правилник за устройството и дейността на туристическия гаранционен фонд, създава и организира фонда и неговото управление и извършва всички необходими за конституирането и организирането на фонда действия, като приема и необходимите в тази връзка актове, съобразно разпоредбите и изискванията на закона.

§ 34. В срок до 3 месеца след цялостното влизане в сила на този закон министърът на туризма приема подзаконовите актове по неговото прилагане,.

§35. В срок до 8 месеца считано от влизането в сила на този закон, заварените туроператори следва да приведат дейността си в съответствие с изискванията на този закон и актовете по неговото прилагане, като се заявят за нова регистрация за извършване на туроператорска дейност по реда и при условията на този закон.

§36. Заварените, но незаявили се за ново вписване в регистъра в посочения срок и/или неполучили регистрация по реда и при условията на този закон туроператори преустановяват дейността си по предлагане и продажба на туристически пакети считано от последния ден на срока по-горе - считано от посочената дата дотогавашната им регистрация за извършване на тази дейност се заличава по силата на закона и те губят право да извършват туроператорска дейност, като при това имат право и са задължени да довършат изпълнението на сключените преди тази дата договори за туристически пакети.

§37. Считано от датата първия календарен ден на първия календарен месец след обнародването на този закон туроператорите се задължават да водят отделно счетоводство за сключваните от тях договори за туристически пакети, както и:

1. считано от първия календарен ден на третия календарен месец следващ датата датата на обнародване по този закон по-горе до датата на цялостното влизане в сила на разпоредбите на раздел ІІІ (нов) да предоставят текущо на министерството на туризма справки на тримесечна база, в срок до 10 дни след изтичането на съответния тримесечен период за:

а) текущите си обороти от продажба на туристически пакети през съответния тримесечен период;

б) експозициите на авансово извършени от потребителите плащания;

в) други справки и данни, определени в искане по чл.170 на министъра на туризма.

2. до датата на първия календарен ден на третия календарен месец, следващ датата на обнародването на този закон, да предоставят на министерството на туризма еднократна справка за оборотите си от продажба на туристически пакети за и към пътуващи-крайни потребители за периода на последните дванадесет месеца преди посочената дата.

3. При неизпълнение в срок на задължение по т.1 и 2 по-горе, на съответните лица се налага имуществена санкция, в размер от 1000 до 5000 лева.

§. 38 Този закон влиза в сила една година след обнародването му, с изключение на новите разпоредби на чл. 97б, чл. 97в и чл.97г от §16 на този закон, които влизат в сила три дни след обнародването му.